24 – 25 มกราคมที่ผ่านมา เกิดวาตภัยในพื้นที่ 5 จังหวัด บ้านเรือนประชาชนได้รับความเสียหาย 284 หลัง
24 – 25 มกราคมที่ผ่านมา เกิดวาตภัยในพื้นที่ 5 จังหวัด บ้านเรือนประชาชนได้รับความเสียหาย 284 หลัง นายมณฑล สุดประเสริฐ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลความกดอากาศสูงจากประเทศจีนแผ่ลงมาปกคลุมภาคตะวันออกเฉียงเหนือและทะเลจีนใต้ ประกอบกับกระแสลมตะวันตกจะเคลื่อนผ่านภาคเหนือและภาคตะวันออกเฉียงเหนือ ตั้งแต่วันที่ 24 – 25 มกราคมที่ผ่านมา ทำให้มีพื้นที่ได้รับผลกระทบจากพายุฝนฟ้าคะนองและลมกระโชกแรง 5 จังหวัด ได้แก่ จังหวัดพิจิตร อุดรธานี หนองบัวลำภู นครพนม และจังหวัดสกลนคร รวม 13 อำเภอ 23 ตำบล 109 หมู่บ้าน บ้านเรือนประชาชนได้รับความเสียหาย 284 หลัง ผู้เสียชีวิต1 ราย ผู้ได้รับบาดเจ็บ 1 คน กรมป้องกันและบรรเทาสาธารณภัย ได้ประสานจังหวัด หน่วยทหารองค์กรปกครองส่วนท้องถิ่นและหน่วยงานที่เกี่ยวข้องเร่งให้การช่วยเหลือผู้ประสบภัยในเบื้องต้นโดยด่วน รวมถึงจัดเจ้าหน้าที่สำรวจ ประเมินและจัดทำบัญชีข้อมูลความเสียหายเพื่อดำเนินการช่วยเหลือตามระเบียบกระทรวงการคลังฯ ต่อไป อย่างไรก็ตาม จากการตรวจสอบสภาพอากาศ พบว่าในระยะนี้พื้นที่ภาคเหนือและภาคตะวันออกเฉียงเหนือยังคงมีพายุฝนฟ้าคะนองกับลมกระโชกแรง ดังนั้น ปภ. จึงได้ประสานจังหวัด รวมถึงศูนย์ป้องกันและบรรเทาสาธารณภัยเขตในพื้นที่เสี่ยงภัย จัดเจ้าหน้าที่ติดตามสภาพอากาศและเฝ้าระวังสถานการณ์ภัยอย่างใกล้ชิด จัดเตรียมวัสดุอุปกรณ์ให้พร้อมปฏิบัติการเผชิญเหตุและช่วยเหลือผู้ประสบภัยอย่างทันท่วงที ตลอดจนแจ้งเตือนประชาชนให้ติดตามพยากรณ์อากาศและปฏิบัติตามประกาศเตือนภัยอย่างเคร่งครัด สำหรับประชาชนที่ได้รับความเดือดร้อนจากสถานการณ์ภัย สามารถติดต่อขอความช่วยเหลือได้โดยด่วนทางสายด่วนนิรภัย 1784 ตลอด 24 ชั่วโมง